Fis-27 ta' Marzu 2021 jibda japplika r-Regolament dwar it-trasparenza u s-sostenibbiltà tal-valutazzjoni tar-riskju tal-UE fil-katina alimentari. Il-proposta tal-Kummissjoni għal Regolament ġiet adottata fl-2019, b'Inizjattiva taċ-Ċittadini Ewropej. Id-dħul fis-seħħ tar-Regolament mhux biss ifisser pass importanti 'l quddiem fil-modernizzazzjoni tal-politika tal-UE dwar is-sikurezza tal-ikel, iżda hu wkoll eżempju tajjeb tal-impatt politiku dirett tal-Inizjattiva taċ-Ċittadini Ewropej. Ir-regoli l-ġodda se jtejbu t-trasparenza tal-valutazzjoni tar-riskju tal-UE dwar l-ikel u jkopru firxa wiesgħa ta' prodotti ta' tħassib kbir għaċ-ċittadini. Ir-Regolament se jsaħħaħ l-affidabbiltà, l-oġġettività u l-indipendenza tal-istudji ppreżentati lill-Awtorità Ewropea dwar is-Sigurtà fl-Ikel (EFSA) u jagħti rwol akbar lill-Istati Membri fil-governanza tal-EFSA. Il-Kummissarju Stella Kyriakides, li hi inkarigata mis-Saħħa u mis-Sikurezza Alimentari, qalet: “B'aktar trasparenza fil-ħidma xjentifika tal-UE fil-qasam tal-ikel se tissaħħaħ il-fiduċja tal-konsumaturi. Dawn ir-regoli l-ġodda ta' trasparenza jwieġbu direttament l-appelli taċ-ċittadini. Qed indaħħluhom fis-seħħ fi żmien meta l-Kummissjoni hi impenjata bis-sħiħ bl-Istrateġija “Mill-Għalqa sal-Platt” biex tiżgura aktar sostenibbiltà, ħalli l-mod kif nipproduċu u nikkunsmaw l-ikel tagħna jkun tajjeb mhux biss għas-saħħa tagħna iżda anki tal-pjaneta tagħna.” Bernhard Url, id-Direttur Eżekuttiv tal-EFSA, qal: “Dan hu mument kruċjali għas-sistema tas-sikurezza tal-ikel fl-UE. L-EFSA hi grata li l-leġiżlaturi tawna din l-opportunità eċċitanti biex inqarrbu liċ-ċittadini u lill-partijiet ikkonċernati lejn il-ħidma tagħna u biex nibbenefikaw minn skrutinju akbar tal-proċessi u tal-prattiki ta' ħidmietna. Fl-aħħar ftit snin, impenjajna riżorsi sinifikanti biex niżguraw li t-tranżizzjoni lejn is-sistema l-ġdida tkun kemm jista' jkun bla skossi u inklużiva għall-partijiet ikkonċernati kollha tagħna.” Aktar trasparenza Fil-bidu tal-proċess tal-valutazzjoni tar-riskju tal-UE, se jiġu ppubblikati l-istudji u data xjentifiċi ppreżentati. Dan se jsir b'format aċċessibbli faċilment f'taqsima apposta tas-sit web tal-EFSA (għajr meta dan ma jkunx possibbli minħabba raġunijiet debitament ġustifikati ta' kunfidenzjalità). Barra minn hekk, u biex tidentifika jekk hemmx disponibbli xi data jew studji xjentifiċi rilevanti oħra, l-EFSA se tikkonsulta lill-pubbliku u lis-sħab l-oħra kollha involuti qabel ma tħejji l-kontribut xjentifiku tagħha. Indipendenza aktar soda Permezz ta' serje ta' miżuri, se jkunu żgurati l-kwalità, is-solidità u l-indipendenza tal-istudji ppreżentati mill-industrija. Meta l-istudji jiġu kkummissjonati biex jappoġġaw xi applikazzjoni jew notifika tal-awtorizzazzjoni futura għall-UE kollha, l-operaturi tan-negozju u l-laboratorji kkonċernati jridu jinnotifikaw lill-EFSA b'dawn l-istudji kollha fil-fażi ta' qabel is-sottomissjoni. Din il-miżura se tiżgura li l-kumpaniji li japplikaw għal awtorizzazzjonijiet jippreżentaw l-informazzjoni rilevanti kollha u ma jżommux lura studji mhux favorevoli. Fl-erba' snin li ġejjin, il-Kummissjoni se tkun qed twettaq ukoll missjonijiet ta' ġbir tal-fatti fil-laboratorji biex tivvaluta l-applikazzjoni minnhom ta' xi standard rilevanti għat-testijiet u l-istudji ppreżentati lill-EFSA fil-kuntest ta' proċess tal-applikazzjoni. B'dawk il-missjonijiet ta' ġbir tal-fatti, il-Kummissjoni se tkun tista' tidentifika, u tikkoreġi jekk ikun meħtieġ, kwalunkwe nuqqas ta' konformità jew dgħufija. Fl-aħħar xhur, l-EFSA għenet lil sħabha biex jifhmu aħjar u jippreparaw għall-arranġamenti l-ġodda. Ħolqot għadd ta' materjal ta' appoġġ fosthom tutorials animati, mistoqsijiet frekwenti u organizzat sensiela ta' sessjonijiet ta' taħriġ. Governanza aħjar L-Istati Membri se jaqdu rwol akbar biex jissaħħu l-governanza u l-kooperazzjoni xjentifika tal-EFSA, u biex tkun żgurata s-sostenibbiltà operattiva fit-tul tagħha. Fil-governanza tal-EFSA se jiġu involuti rappreżentanti tal-Istati Membri kollha, tal-Kummissjoni Ewropea, tal-Parlament Ewropew, tas-soċjetà ċivili u ta' gruppi ta' interess mill-katina alimentari. Dawn se jkunu rappreżentati fil-Bord ta' Ġestjoni tagħha mill-1 ta' Lulju 2022. Barra minn hekk, il-leġiżlazzjoni tipprevedi involviment aktar attiv tal-Istati Membri fit-trawwim tal-kapaċità xjentifika tal-EFSA, billi fil-ħidma tal-EFSA jiġu involuti l-aqwa esperti indipendenti. Il-passi li jmiss Issa l-Kummissjoni Ewropea, l-EFSA u l-Istati Membri tal-UE qed jaħdmu biex iwettqu l-aħħar pass tar-Regolament: l-iżvilupp ta' pjan ġenerali li jiżgura komunikazzjoni koerenti tar-riskji tul il-proċess kollu tal-valutazzjoni tar-riskju. Biex jimmarkaw id-dħul fis-seħħ fiż-żmien li ġej tar-Regolament dwar it-Trasparenza, il-Kummissjoni Ewropea u l-Presidenza Portugiża, b'kollaborazzjoni mal-EFSA, se jorganizzaw avveniment virtwali konġunt ta' ċelebrazzjoni nhar it-Tlieta, it-30 ta' Marzu 2021, mill-10:00 san-12:30 CET. L-avveniment se jixxandar online minn dan il-link. Il-Kuntest Il-proposta tal-Kummissjoni tressqet fil-11 ta' April 2018, wara tweġiba tal-Kummissjoni Ewropea għall-Inizjattiva taċ-Ċittadini Ewropej: “Ban glyphosate and protect people and the environment from toxic pesticides” (Ipprojbixxu l-glifosat u pproteġu lin-nies u l-ambjent mill-pestiċidi tossiċi) u t-tlestija ta' Kontroll tal-Idoneità tar-Regolament dwar il-Liġi Ġenerali dwar l-Ikel, skont l-aġenda għal Regolamentazzjoni Aħjar. Din ġiet adottata miż-żewġ koleġiżlaturi, il-Kunsill u l-Parlament Ewropew, f'inqas minn 15-il xahar, f'Ġunju 2019. Aktar Informazzjoni Mistoqsijiet Frekwenti – is-sit web tad-DĠ SANTE Implimentazzjoni tar-Regolament dwar it-Trasparenza Is-sit web tal-Awtorità Ewropea dwar is-Sigurtà fl-Ikel (EFSA)